Un estudi mostra com la implementació del programa de seguretat hospitalària "Comprehensive Unit-Based Safety Program" (CUSP) a l'atenció mèdica ambulatòria millora el clima de seguretat i facilita que els professionals aprenguin dels errors que poden cometre ells mateixos o altres professionals.
Tot i que cada cop hi ha més consciència dels esdeveniments adversos que un pacient pot patir dins de l'atenció primària, fins ara la gran majoria dels esforços invertits en la seguretat dels pacients s'han centrat en l'entorn hospitalari.
Un exemple d'èxit sorgit d'aquest esforç és el programa de seguretat integral basat en les unitats o CUSP (Comprehensive Unit-Based Safety Program).
Es tracta d'un programa desenvolupat per la Universitat Johns Hopkins dels Estats Units d'Amèrica, que inclou eines de capacitació i de millora de la pràctica clínica per a metges, infermeres i altres professionals sanitaris de l'àmbit hospitalari.
La implementació d'aquest programa ha aportat millores rellevants en la seguretat dels pacients als hospitals, com ara la reducció de les infeccions relacionades amb els catèters o de la pneumònia associada a la ventilació mecànica.
Recentment, un estudi publicat a la revista Joint Commission Journal on Quality and Patient Safety presenta la implementació del programa CUSP a una unitat d'atenció primària, plantejant-ne l'ús com a mètode d'identificació i abordatge de les qüestions encara pendents en la seguretat dels pacients dins d'aquest àmbit.
Com a part del procés habitual del programa CUSP, una selecció representativa de tot el personal assistencial de l'hospital Johns Hopkins Green Spring General Internal Medicine (Lutherville, Maryland) va rebre formació sobre seguretat dels pacients.
A continuació, se'ls va proporcionar un qüestionari sobre els aspectes de seguretat que generen més preocupació en la seva pràctica assistencial.
Els principals elements que es van identificar van ser la medicació, les proves diagnòstiques i la comunicació interna.
Es va intervenir de manera prioritària sobre dues de les preocupacions més freqüents: l'aspecte de la comunicació i el control mèdic de les infeccions.
Aquesta actuació va conduir exitosament a la normalització de nous fluxos de treball dins de la pràctica clínica habitual.
L'avaluació de l'impacte del programa CUSP es va fer a través del qüestionari validat d'actituds de seguretat o SAQ ( Safety Attitudes Questionnaire ), que els assistents sanitaris van completar abans i després de la implementació del programa.
Els resultats van mostrar que en sis mesos de programa CUSP havia augmentat notablement el número d'enquestats que afirmaven conèixer els canals de consulta adients, essent capaços de reportar noves qüestions pendents en seguretat dels pacients i haver pogut aprendre dels errors dels altres professionals a través de la implementació del programa CUSP.
Malgrat que aquests resultats no presentaven significació estadística, l'estudi considera rellevants els canvis assolits i conclou que el programa CUSP pot ser una eina clau per a la identificació i l'abordatge de les qüestions pendents en seguretat dels pacients dins l'atenció primària.
L'estudi remarca que, tenint en compte que la majoria de les atencions sanitàries tenen lloc en aquest àmbit, l'optimització de la seguretat dels pacients és una prioritat per a la salut pública.